b'\n_START_ARTICLE_\nCade Fairchild\n_START_SECTION_\nPelityyli\n_START_PARAGRAPH_\nElite Prospects -sivuston Erik K. Pirin vuonna 2014 tekem\xc3\xa4n analyysin mukaan Fairchild on hyvill\xc3\xa4 sy\xc3\xb6tt\xc3\xb6taidoilla ja hy\xc3\xb6kk\xc3\xa4ysp\xc3\xa4\xc3\xa4n taidoilla varustettu puolustaja, joka on my\xc3\xb6s hyv\xc3\xa4 luistelemaan. H\xc3\xa4nen pelipaikkaansa n\xc3\xa4hden pieni kokonsa kuitenkin rajoitta Fairchildin pelaamista fyysisiss\xc3\xa4 v\xc3\xa4\xc3\xa4nn\xc3\xb6iss\xc3\xa4.\n_START_SECTION_\nSeuraura\n_START_PARAGRAPH_\nFairchild k\xc3\xa4vi lukion Duluth East High Schoolissa, jonka j\xc3\xa4lkeen h\xc3\xa4n vietti vuodet 2005\xe2\x80\x932007 Yhdysvaltain maajoukkueen kehitysohjelman mukana pelaten mm. NAHL-junioriliigaa. St. Louis Blues varasi Fairchildin nelj\xc3\xa4nnell\xc3\xa4 kierroksella 96. pelaajana NHL:n varaustilaisuudessa 2007. Vuodet 2007\xe2\x80\x932011 h\xc3\xa4n k\xc3\xa4vi Minnesotan yliopistoa. Freshman -kautensa 2007\xe2\x80\x932008 p\xc3\xa4\xc3\xa4tteeksi Fairchild valittiin WCHA:n tulokkaiden t\xc3\xa4hdist\xc3\xb6kent\xc3\xa4lliseen. Kolmella j\xc3\xa4lkimm\xc3\xa4isell\xc3\xa4 kaudellaan h\xc3\xa4n oli joukkueensa tehokkain puolustaja. Viimeisen yliopistokautensa 2010\xe2\x80\x932011 p\xc3\xa4\xc3\xa4tteeksi Fairchild valittiin WCHA:n akateemiseen t\xc3\xa4hdist\xc3\xb6kent\xc3\xa4lliseen._NEWLINE_Maaliskuussa 2011 Fairchild teki kaksivuotisen tulokassopimuksen St. Louis Bluesin kanssa. H\xc3\xa4n aloitti kauden 2011\xe2\x80\x932012 AHL-joukkue Peoria Rivermenissa, jossa tulokaskausi toi 68 runkosarjaottelussa tehot 8+26=34. Fairchild oli joukkueen eniten maaleja tehnyt puolustaja. H\xc3\xa4n voitti my\xc3\xb6s Rivermenin sis\xc3\xa4isen tehotilaston lukemalla +26. Fairchild pelasi kauden aikana my\xc3\xb6s AHL:n t\xc3\xa4hdist\xc3\xb6ottelussa ja h\xc3\xa4net valittiin kauden p\xc3\xa4\xc3\xa4tteeksi liigan tulokkaiden t\xc3\xa4hdist\xc3\xb6kent\xc3\xa4lliseen. Fairchild debytoi kauden aikana my\xc3\xb6s Bluesin NHL-joukkueessa, jossa h\xc3\xa4n pelasi viisi runkosarjaottelua tehden yhden sy\xc3\xb6tt\xc3\xb6pisteen. Fairchild teki NHL-debyyttins\xc3\xa4 29. marraskuuta 2011 vieraissa Washington Capitalsia vastaan. H\xc3\xa4n sai ottelussa j\xc3\xa4\xc3\xa4aikaa 10.31 minuuttia._NEWLINE_Kauden 2012\xe2\x80\x932013 Fairchild pelasi kokonaan farmijoukkue Peoria Rivermenissa, osaksi NHL:n ty\xc3\xb6sulunkin vuoksi. Hein\xc3\xa4kuussa 2013 h\xc3\xa4n teki St. Louis Bluesin kanssa vuoden mittaisen jatkosopimuksen. Fairchild aloitti kauden 2013\xe2\x80\x932014 seuran uudessa farmijoukkueessa Chicago Wolvesissa ja h\xc3\xa4n esiintyi my\xc3\xb6s kahden ECHL-ottelun verran Kalamazoo Wingsissa, kunnes maaliskuussa 2014 Blues kauppasi Fairchildin Phoenix Coyotesiin vaihdossa my\xc3\xb6hemmin p\xc3\xa4\xc3\xa4tettyyn vastineeseen. H\xc3\xa4n pelasi loppukauden AHL-joukkue Portland Piratesissa._NEWLINE_Fairchild siirtyi kaudeksi 2014\xe2\x80\x932015 vuoden mittaisella sopimuksella KHL-joukkue Metallurg Novokuznetskiin. H\xc3\xa4n oli joukkueen tehokkain puolustaja tehoilla 4+10=14. Helmikuussa 2015 Fairchild teki Metallurgin kanssa vuoden mittaisen jatkosopimuksen. Kaudella 2015\xe2\x80\x932016 h\xc3\xa4n voitti joukkueen sis\xc3\xa4isen tehotilaston lukemalla +8. Fairchild oli my\xc3\xb6s nelj\xc3\xa4ll\xc3\xa4 osumallaan Metallurgin eniten maaleja tehnyt puolustaja Roman Manuhovin kanssa. _NEWLINE_Kaudeksi 2016\xe2\x80\x932017 Fairchild siirtyi kaksivuotisella sopimuksella Ruotsin SHL-liigan R\xc3\xb6gle BK:hon. H\xc3\xa4nt\xc3\xa4 oli houkuttelemassa joukkueeseen Fairchildin siell\xc3\xa4 pelannut yst\xc3\xa4v\xc3\xa4 Jack Connolly. Lis\xc3\xa4ksi R\xc3\xb6gless\xc3\xa4 h\xc3\xa4nen kanssaan pelasi Fairchildin kanssa Minnesotan yliopistojoukkueessa pelannut Taylor Matson. Fairchild oli tehoilla 6+24=30 joukkueensa tehokkain puolustaja sek\xc3\xa4 paras sy\xc3\xb6tt\xc3\xa4j\xc3\xa4 Jack Connollyn kanssa. H\xc3\xa4n sijoittui my\xc3\xb6s R\xc3\xb6glen sis\xc3\xa4isess\xc3\xa4 pistep\xc3\xb6rssiss\xc3\xa4 kolmanneksi. Fairchild jakoi koko SHL:n puolustajien pistep\xc3\xb6rssin kolmannen sijan Skellefte\xc3\xa5 AIK:n Sebastian Ahon kanssa. Kaudella 2017\xe2\x80\x932018 h\xc3\xa4n ehti pelata R\xc3\xb6gless\xc3\xa4 20 ottelua tehopistein 1+3=4, kunnes Fairchildin sopimus purettiin yhteisymm\xc3\xa4rryksess\xc3\xa4 urheilullisista syist\xc3\xa4 joulukuussa 2017. H\xc3\xa4n ei pelannut loppukaudella en\xc3\xa4\xc3\xa4 miss\xc3\xa4\xc3\xa4n._NEWLINE_Fairchild siirtyi kaudeksi 2018\xe2\x80\x932019 vuoden mittaisella sopimuksella KHL:n latvialaisjoukkue Dinamo Riikaan. H\xc3\xa4n ehti pelata siell\xc3\xa4 vain kuusi ottelua tehden yhden maalin ja ker\xc3\xa4ten teholukeman -3, kunnes Fairchildin sopimus purettiin yhteisymm\xc3\xa4rryksess\xc3\xa4 lokakuussa 2018. Saman kuun lopulla h\xc3\xa4n siirtyi loppukauden sopimuksella SM-liigajoukkue Kalevan Pallon riveihin. Fairchild voitti joukkueen sis\xc3\xa4isen tehotilaston lukemalla +6. H\xc3\xa4n voitti kauden aikana my\xc3\xb6s Spengler Cupin.'